b'\n_START_ARTICLE_\nTrigeminusnevralgier\n_START_SECTION_\nSymptomer og diagnostikk\n_START_PARAGRAPH_\nSmerten er intens og kortvarig, typisk fra 1\xe2\x80\x932 sekunder og opp til 2 minutter, men anfall kan utl\xc3\xb8ses opp til 100 ganger i d\xc3\xb8gnet. Ansiktspartiet over nesen og kinnet, og over underkjeven rammes oftest. Anfall kan trigges av \xc3\xa5 snakke, tygge, tannpuss, vind eller ber\xc3\xb8ring i visse deler av ansiktet med mer. Tilstanden er vanligvis ensidig, men 3\xe2\x80\x935% opplever smerter p\xc3\xa5 begge sider. Mange f\xc3\xa5r ufrivillige grimaser (hemifaciale spasmer) i ansiktet under anfallene. Sykdommen rammer typisk personer over 50 \xc3\xa5r, og kvinner er litt mer utsatt enn menn. Forekomsten \xc3\xb8ker med alderen. Personer med multippel sklerose (MS) er mer utsatt enn andre, men kun 1\xe2\x80\x932% av de som har trigeminusnevralgi har MS. Varige trygdeytelser kan v\xc3\xa6re aktuelt ved alvorlig, behandlingsresistent trigeminusnevralgi med funksjonssvikt._NEWLINE_Det finnes ingen test for \xc3\xa5 p\xc3\xa5vise trigeminusnevralgi. Sykdommen mistolkes ogs\xc3\xa5 ofte som smerter fra bihuler eller tenner i innledende fase. Andre \xc3\xa5rsaker til smertene m\xc3\xa5 derfor utelukkes. En MR-unders\xc3\xb8kelse kan avdekke om pasienten har blod\xc3\xa5rer som trykker p\xc3\xa5 trigeminusnerven, samt utelukke andre alvorlige \xc3\xa5rsaker til smertene.\n_START_SECTION_\nBehandling\n_START_PARAGRAPH_\nTrigeminusnevralgi behandles gjerne medikamentelt, men grunnlaget er ofte mangelfullt. F\xc3\xb8rstevalget er gjerne okskarbazepin, som typisk har st\xc3\xb8rre toleranse og f\xc3\xa6rre bivirkninger enn karbamazepin, som er andrevalget. Noen velger ogs\xc3\xa5 \xc3\xa5 gi lamotrigin, baklofen, gabapentin eller pregabalin som tillegg eller monoterapi, men dette har begrenset dokumentasjon. Botulinumtoksin (botox) har ogs\xc3\xa5 blitt fors\xc3\xb8kt, og dobbelt-blindede fors\xc3\xb8k har vist effekt, men grunnlaget er fortsatt sv\xc3\xa6rt mangelfullt. Mikrovaskul\xc3\xa6r dekompresjon (et kirurgisk inngrep som skiller nerven fra blod\xc3\xa5ren, typisk med teflon) regnes n\xc3\xa5 gjerne som nestevalg ved mangelfull effekt av oxkarbazepin og karbamazepin. For pasienter som er i et smerteanfall kan xylocain spray (100mg/ml), lidocain plaster eller intraven\xc3\xb8s fosfenytoin v\xc3\xa6re et alternativ for smertelindring (basert p\xc3\xa5 klinisk erfaring).'